CELEX: 32020R0601
Language: sl
Date: 2020-04-30 00:00:00
Title: Izvedbena uredba Komisije (EU) 2020/601 z dne 30. aprila 2020 o nujnih ukrepih, ki odstopajo od členov 62 in 66 Uredbe (EU) št. 1308/2013 Evropskega parlamenta in Sveta glede veljavnosti dovoljenj za zasaditev vinske trte in izkrčitve pri predvideni ponovni zasaditvi

4.5.2020   
               
               
                  SL
               
               
                  Uradni list Evropske unije
               
               
                  L 140/46
               
            
         IZVEDBENA UREDBA KOMISIJE (EU) 2020/601
         z dne 30. aprila 2020
         o nujnih ukrepih, ki odstopajo od členov 62 in 66 Uredbe (EU) št. 1308/2013 Evropskega parlamenta in Sveta glede veljavnosti dovoljenj za zasaditev vinske trte in izkrčitve pri predvideni ponovni zasaditvi
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 221(1) Uredbe,
         ob upoštevanju naslednjega:
         
                     (1)
                  
                  
                     Zaradi sedanje pandemije COVID-19 in obsežnih omejitev gibanja, ki so jih uvedle države članice, so vinogradniki v vseh državah članicah naleteli na izjemne težave. Zlasti so naleteli na logistične težave in pomanjkanje delovne sile, ki vpliva na delovno močno intenzivne kmetijske rastline, kot je vinska trta, pri kateri je v celotni rastni dobi in zlasti spomladi, ko se značilno sadijo novi trsi, v vinogradih potrebno veliko ročnega dela. Zaradi trenutnih omejitev se vinogradniki pri mobiliziranju delovne sile, potrebne za vsakodnevne dejavnosti v vinogradih, srečujejo s težavami, kot jih še ni bilo, razmere pa so še slabše pri organizaciji dodatne delovne sile, potrebne za zasaditev novih vinogradov.
                  
               
                     (2)
                  
                  
                     Člen 62(3) Uredbe (EU) št. 1308/2013 določa, da dovoljenja za zasaditev vinske trte veljajo 3 leta od datuma izdaje. V skladu z drugim pododstavkom člena 7(2) Izvedbene uredbe Komisije (EU) 2018/274 (2) se dovoljenja za zasaditev izdajo uspešnim vlagateljem najpozneje do 1. avgusta. To vinogradnikom omogoča pripravo tal jeseni in izbiro novih trsov, ki se nato običajno zasadijo spomladi. Pomlad je najugodnejši letni čas za zasaditev vinske trte, saj se z višanjem temperature in prihodom poletja tla sušijo, tako da trsi, ki se sadijo takrat, trpijo in ne morejo pognati korenin.
                  
               
                     (3)
                  
                  
                     Ob krizi zaradi pandemije COVID-19 vinogradniki ne morejo izkoristiti zadnjega leta veljavnosti dovoljenj za zasaditev, ki prenehajo veljati najpozneje 1. avgusta 2020, kot so sprva načrtovali. Zaradi negotovosti glede trajanja ukrepov proti pandemiji ni gotovo, ali bodo imeli vinogradniki možnost izkoristiti dovoljenja za zasaditev pred 1. avgustom. Tudi če se bo razvoj pandemije COVID-19 obrnil na bolje in bodo omejitve odpravljene pred poletjem, bodo morali vinogradniki zasaditi trte v manj ugodnem vročem obdobju v rastni dobi, v težkih razmerah, ob dodatnih stroških in v trenutku, ko vinski sektor že trpi zaradi neugodnih tržnih razmer.
                  
               
                     (4)
                  
                  
                     Da bi to upoštevali in da bi se izognili izgubi dovoljenja za zasaditev ali hitremu poslabšanju razmer za zasaditev, bi bilo treba nemudoma omogočiti podaljšanje veljavnosti dovoljenj za zasaditev, ki prenehajo veljati v letu 2020. Vsa dovoljenja, ki prenehajo veljati v letu 2020, bi bilo zato treba podaljšati za 12 mesecev od datuma začetka veljavnosti te uredbe, da se vinogradnikom omogoči zasaditev vinske trte v ugodnih razmerah spomladi 2021.
                  
               
                     (5)
                  
                  
                     Glede na nepredvidene praktične in gospodarske težave zaradi pandemije COVID-19, s katerimi se srečujejo vinogradniki, je tem treba omogočiti, da se lahko dovoljenju za zasaditev, ki preneha veljati v letu 2020, odpovejo brez upravne kazni iz člena 89(4) Uredbe (EU) št. 1306/2013 Evropskega parlamenta in Sveta (3), če ne želijo več razširiti svoje vinogradniške površine.
                  
               
                     (6)
                  
                  
                     Za vinogradnike z dovoljenjem za ponovno zasaditev, ki so ga izdale države članice, ker so izkrčili ustrezno površino vinogradov v skladu s členom 66(1) Uredbe (EU) št. 1308/2013, bi bilo treba odstopanje, odobreno s to uredbo, uporabljati podobno kot za vinogradnike, ki so jim bila dovoljenja izdana za nove zasaditve. Tako bi se zagotovilo, da se vinogradnikom ne zmanjša vinogradniška površina, saj v nepredvidenih okoliščinah in ob pomanjkanju delovne sile zaradi omejitev gibanja ob krizi zaradi pandemije COVID-19 ne morejo ponovno zasaditi površine, ki je bila izkrčena.
                  
               
                     (7)
                  
                  
                     Vinogradniki, ki so jim države članice dovoljenje za ponovno zasaditev izdale, ker so se obvezali, da bodo izkrčili površino, zasajeno z vinsko trto, najpozneje do konca četrtega leta od datuma, ko so bile zasajene nove vinske trte, lahko v letu 2020 naletijo na posebne težave zaradi omejitev gibanja in pomanjkanja delovne sile. Če ti vinogradniki zato lahko utemeljijo, da je bila izkrčitev v letu 2020 nemogoča iz razlogov, povezanih s pandemijo COVID-19, bi morale imeti države članice možnost, da jim dajo na voljo več časa za izvedbo izkrčitve, tako da rok podaljšajo za največ 12 mesecev po začetku veljavnosti te uredbe. Države članice se morajo v 2 mesecih po predložitvi vloge odločiti, ali se podaljšanje odobri in za kako dolgo, oziroma morajo pri zavrnitvi podaljšanja vlagatelja obvestiti o razlogih zanjo. Če se izkrčitev ne izvede do konca odobrenega podaljšanja, bi bilo treba vinogradniku naložiti ustrezne kazni, ki se uporabljajo v skladu z drugim odstavkom člena 5 Delegirane uredbe Komisije (EU) št. 2018/273 (4).
                  
               
                     (8)
                  
                  
                     Kadar vinogradniki lahko odložijo izkrčitev vinograda, za katerega so države članice izdale dovoljenje za predvideno ponovno zasaditev, ne stari vinograd, namenjen za izkrčitev, ne na novo zasajeni vinograd bi smela biti upravičena do podpore za zeleno trgatev, da bi se izognili dvojnemu financiranju.
                  
               
                     (9)
                  
                  
                     Omejitve gibanja ter s tem povezane logistične težave in pomanjkanje delovne sile za izvajanje ročnega dela v vinogradih, zlasti zasaditev vinske trte in izkrčitev, so specifičen problem v smislu člena 221 Uredbe (EU) št. 1308/2013. Tega specifičnega problema ni mogoče rešiti z ukrepi iz člena 219 ali 220 navedene uredbe. Po eni strani ta specifični problem ni povezan z že obstoječimi motnjami na trgu ali z dovolj specifično grožnjo za motnje na trgu. Po drugi strani pa ta specifični problem tudi ni povezan z ukrepi za preprečevanje širjenja bolezni živali ali izgube zaupanja potrošnikov zaradi tveganj za zdravje ljudi, živali ali rastlin, kot je določeno v členu 220 navedene uredbe.
                  
               
                     (10)
                  
                  
                     Ta ukrep bi moral biti strogo omejen na to, kar je potrebno za spoprijem s trenutnimi težavami zaradi pandemije COVID-19 tako po obsegu kot po času uporabe.
                  
               
                     (11)
                  
                  
                     Ukrepe je treba sprejeti nujno, da vinogradniki ne izgubijo dovoljenj za zasaditev ali da ne bodo kaznovani za neizpolnjevanje obveznosti izkrčitve zadevne površine zaradi nepredvidenih logističnih težav in pomanjkanja delovne sile.
                  
               
                     (12)
                  
                  
                     Nujni ukrepi iz te uredbe bi morali biti omejeni na obdobje največ 12 mesecev od datuma začetka veljavnosti te uredbe. To obdobje je potrebno, da se vinogradnikom omogoči dovolj časa za zasaditev novih trsov v ustreznem letnem času, državam članicam pa nekaj prožnosti v primerih, ko izkrčitev ni mogoča zaradi pandemije COVID-19.
                  
               
                     (13)
                  
                  
                     Zaradi potrebe po takojšnjem ukrepanju bi morala ta uredba začeti veljati na dan objave v Uradnem listu Evropske unije.
                  
               
                     (14)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Podaljšanje veljavnosti dovoljenj za zasaditev in ponovno zasaditev, ki prenehajo veljati v letu 2020
            
               1.   Z odstopanjem od prvega stavka člena 62(3) Uredbe (EU) št. 1308/2013 dovoljenja za nove zasaditve, izdana v skladu s členoma 62 in 64 navedene uredbe, ki so prenehala veljati ali bi prenehala veljati v letu 2020, prenehajo veljati šele 12 mesecev po začetku veljavnosti te uredbe.
            
            
               2.   Z odstopanjem od drugega stavka člena 62(3) Uredbe (EU) št. 1308/2013 se vinogradnikom z dovoljenjem za zasaditev, ki je prenehalo veljati ali bi prenehalo veljati v letu 2020, ne naloži upravna kazen iz člena 89(4) Uredbe (EU) št. 1306/2013, če pristojne organe do 31. decembra 2020 obvestijo, da ne nameravajo izkoristiti svojega dovoljenja in ne želijo izkoristiti podaljšanja veljavnosti iz odstavka 1 tega člena.
            
            
               3.   Z odstopanjem od prvega stavka člena 62(3) Uredbe (EU) št. 1308/2013 dovoljenja za ponovno zasaditev, izdana v skladu s členom 62 in členom 66(1) navedene uredbe, ki so prenehala veljati ali bi prenehala veljati v letu 2020, prenehajo veljati šele 12 mesecev po začetku veljavnosti te uredbe.
            
            
               4.   Z odstopanjem od drugega stavka člena 62(3) Uredbe (EU) št. 1308/2013 se vinogradnikom z dovoljenjem za ponovno zasaditev, ki je prenehalo veljati ali bi prenehalo veljati v letu 2020, ne naloži upravna kazen iz člena 89(4) Uredbe (EU) št. 1306/2013, če pristojne organe do 31. decembra 2020 obvestijo, da ne nameravajo izkoristiti svojega dovoljenja in ne želijo izkoristiti podaljšanja veljavnosti iz odstavka 3 tega člena.
            
         
         
            Člen 2
            Podaljšanje roka za izkrčitev pri predvideni ponovni zasaditvi vinogradov
            
               1.   Z odstopanjem od člena 66(2) Uredbe (EU) št. 1308/2013 lahko države članice, ki so vinogradnikom izdale dovoljenje za predvideno ponovno zasaditev, izkrčitev pa naj bi se izvedla najpozneje v letu 2020, na podlagi ustrezno utemeljene vloge vinogradnika podaljšajo rok za izkrčitev do 12 mesecev po začetku veljavnosti te uredbe, kadar izkrčitev ni bila mogoča zaradi pandemije COVID-19.
            
            
               2.   Države članice v 2 mesecih od vložitve vloge za podaljšanje roka za izkrčitev obvestijo vlagatelja o roku za izkrčitev iz odstavka 1, če pa so bile vloge zavrnjene, obvestijo vlagatelje o razlogih za to.
            
            
               3.   Drugi odstavek člena 5 Delegirane uredbe (EU) 2018/273 se uporablja, če vinogradnik ne izvede izkrčitve do konca podaljšanja, odobrenega v skladu z odstavkoma 1 in 2.
            
            
               4.   Vinogradniki, ki izkoristijo možnost podaljšanja iz odstavka 1, niso upravičeni do podpore za zeleno trgatev iz člena 47 Uredbe (EU) št. 1308/2013 ne na novo zasajenih površinah ne na območju, namenjenem za izkrčitev.
            
         
         
            Člen 3
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Ta uredba se uporablja 12 mesecev od datuma začetka njene veljavnosti.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2018/274 z dne 11. decembra 2017 o določitvi pravil za uporabo Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, certificiranja, registra o prejemu in izdaji, obveznega prijavljanja in uradnega obveščanja ter Uredbe (EU) št. 1306/2013 Evropskega parlamenta in Sveta glede ustreznih preverjanj ter razveljavitvi Izvedbene uredbe Komisije (EU) 2015/561 (UL L 58, 28.2.2018, str. 60).
         
            (3)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).
         
            (4)  Delegirana uredba Komisije (EU) 2018/273 z dne 11. decembra 2017 o dopolnitvi Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, registra vinogradov, spremnih dokumentov in certificiranja, registra o prejemu in izdaji, obveznega prijavljanja, uradnega obveščanja in objavljanja sporočenih informacij ter o dopolnitvi Uredbe (EU) št. 1306/2013 Evropskega parlamenta in Sveta glede ustreznih preverjanj in kazni, spremembi uredb Komisije (ES) št. 555/2008, (ES) št. 606/2009 in (ES) št. 607/2009 ter razveljavitvi Uredbe Komisije (ES) št. 436/2009 in Delegirane uredbe Komisije (EU) 2015/560 (UL L 58, 28.2.2018, str. 1).